དེ་འབྲེལ་སྔོན་གྱི་ཞང་ཞུང་སྒོ་ཕུག་བར་གསུམ་གྱི་ཐད་དུ་དུང་དཀར་ཚིག་མཛོད།ལས།སྐབས་དེར་བོད་ཀྱི་ས་གནས་ཡོངས་ལ་ཞང་ཞུང་སྒོ་ཕུག་བར་གསུམ་ཞེས་མདོ་སྨད་ཀྱི་ཕྱོགས་ལ་སྒོ་དང་།དབུས་གཙང་གི་ཕྱོགས་ལ་བར།མངའ་རིས་ལ་དྭགས་ཀྱི་ཕྱོགས་ལ་ཕུག་ཅེས་ཟེར་བ་ཡིན་པར་བཤད་པས།ཞེས་འཁོད་འདུག་པ་དང་།ཕྱོགས་མཚུངས་སུ་གཟི་ཡི་ཕྲེང་བའི་ནང་དུ།དུས་དེར་ད་ལྟའི་སྟོད་མངའ་རིས་ལ་དྭགས་དང་བཅས་པ་དེ་ཚོ་ལ་ཞང་ཞུང་ཕུག་དང་།དབུས་གཙང་གི་ཕྱོགས་ལ་ཞང་ཞུང་བར།མདོ་ཁམས་ཀྱི་ཕྱོགས་ལ་ཞང་ཞུང་སྒོ་ཞེས་གྲགས་ཀྱི་ཡོད་རེད།ཅེས་སོགས་མང་པོའི་བརྗོད་བབ་ལ་གཞིགས་དུས་ཀྱང་།སྐབས་དེར་ཞང་བོད་སོ་སོས་ཕན་ཚུན་ལ་མིང་གིས་འབོད་ལུགས་མ་འདྲ་བ་ཙམ་གྱི་ཁྱད་པར་འབྱུང་བ་མ་གཏོགས།བོད་ཀྱི་ལོ་རྒྱུས་སྤྱི་འགྲོས་ལྟར་གྱི་བོད་ཡུལ་ངོས་འཛིན་བྱེད་སྟངས་དང་།བོན་གྱིས་ཞང་ཞུང་སྒོ་ཕུག་བར་གསུམ་ངོས་འཛིན་བྱེད་ཚུལ་གཉིས་ཀྱི་ས་ཁྱོན་དང་ཡུལ་ལུང་བཅས་པ་ནི་ཕལ་ཆེར་འདྲ་མཚུངས་སུ་སྣང་ཡོང་།